Lühifilm savinõu valmistajast (1926)
Amforad
**Keraamika** (vanakreeka sõnast *keramos* 'savi') on põletamisel põhinev savitöötehnika ja -kunst, samuti põletatud savist esemed ja tarindid (nõud, ehituskeraamika, kuumakindel keraamika, elektrokeraamika).

Keraamika kui materjal hõlmab tänapäeval mitmesuguseid anorgaanilisi mittemetalle (ränidioksiid, alumiiniumoksiid, ränikarbiid, titaannitriid) ja nende komposiite, mille töötlemisel rakendatakse kõrget temperatuuri.

Ajalugu
-------

Vana-Kreeka geomeetrilises stiilis hüdria
### Maailmas

 *Pikemalt artiklis Keraamika ajalugu*
Venus Dolni Vestonice 
Vanimad säilinud keraamilised esemed ei ole mitte tarbenõud, vaid ilu- või kultusobjektid. 

Věstonice Venus on vanim (ligikaudu 27000 eKr) säilinud keraamiline kultusese. See, arvatavasti viljakust sümboliseeriv figuur, pärineb gravetti kultuurist ehk tööndusest ja asub praegu Moraavia muuseumis Brnos.

Mesoliitilistes kultuurides kasutati keraamikat ebaregulaarselt ja pigem hilisemal perioodil; mesoliitilise kultuuri perfektsemad näited esinduvad Jōmoni kultuuris Jaapanis. Keraamika on peaaegu kõikide arheoloogilise kultuuride oluline atribuut neoliitikumi ajal (erand – keraamikaeelne neoliitiline põllumajanduskogukonna periood Lähis-Idas, kus üleminek paikse eluviisiks tekkis varem kui paljud teised tehnoloogilised uuendused). 

Keraamilisi anumaid kasutati mitmesuguste toiduainete, vee, veini, õli jms hoidmiseks või transportimiseks. 

Keraamilistesse urnidesse paigutati ka surnute säilmeid. 

3000 eKr (varane pronksiaeg) leiutati potikeder, mis kiirendas esemete valmistamist. 

Kolumbuse-eelse Ameerika kultuurides valmistasid indiaanlased oma keraamikat ilma potikedrata.

### Eestis

*Loe lähemalt artiklist Eesti keraamika*

Kolmandal aastatuhandel eKr jõudis Eestisse kammkeraamika, mis tuli arvatavasti lõunapoolsematelt aladelt ja levis peagi kogu Läänemere idarannikule. Juba mõnevõrra varem Narva kultuuri ajal Eestis loodud keraamikast räägitakse kui Narva keraamikast, mis oli kammkeraamikast tunduvalt robustsem.

Teisel aastatuhandel eKr levisid Eestisse nöörkeraamika ja tekstiilkeraamika. Sel ajajärgul valmistatud saviurne on leitud Kagu-Eesti kääpaist (urnmatused).

Potikeder võeti kasutusele 11. sajandil, esmalt Ida-Eestis. Saaremaal ja kohati Lääne-Eestis tehti keraamikat käsitsi veel 13. sajandi alguses.

18. sajandil (1772–1782) töötas Tallinnas Carl Christian Ficki fajansimanufaktuur. 

1782. aastal rajas Woldemar Johann von Lauw Põltsamaale portselanimanufaktuuri, mis tegutses 1800. aastani. Selle manufaktuuri tooted on tuntud kui Põltsamaa portselan.

Eesti keraamika põhialadena püsisid kaua ehituskeraamika ja ahjupotid. Keraamika kui kunstiala areng algas 1920. aastatel.

1930. aastail muutus valitsevaks kõrgkuumuskeraamika.

Keraamika liigitamine
---------------------

### Põletustemperatuuride põhjal

* Madalkuumuskeraamika – temperatuur kuni 1150 °C
* Kõrgkuumuskeraamika – temperatuur üle 1150 °C

Selle liigituse aluseks on põldpao sulamispunkt (umbes 1150 °C)

Madalkuumuse (900–1150 °C) puhul saavutatakse urbse killuga tooted, mis muudetakse glasuurimisega vettpidavaks.

Kõrgkuumuses savi osalt sulab, saadavad paakunud killuga tooted peavad vett glasuurimatagi.

Teine liigitusviis eristab madalkuumuskeraamikat (kuni 1200 °C), kivikeraamikat (1100-1300 °C) ja kõrgkuumuskeraamikat (üle 1200 °C).

### Põletatud massile omase struktuuri ja värvuse põhjal

Eristatakse poorseid ja paakunud tooteid. Sel juhul loetakse poorseks toode, mille veeimavus on üle 5%, ja paakunuks (tihedaks) toode, mille veeimavus on alla 5%.

Samuti eristatakse valgest ja värvilisest massist valmistatud tooteid.

Liigitada võib ka tooraine koostises olevate osakeste läbimõõdu alusel. Jämedateraliseks loetakse keraamilist massi, mille osakeste läbimõõt on üle 0,1 mm. Peeneteraliseks loetakse keraamilist massi, mille osakeste läbimõõt on alla 0,1 mm.

### Keraamiliste toodete funktsiooni põhjal

Vaasi voolimine potiketra kasutades
* Ahjukahhel – ahjude ja kaminate välisvooderdus
* Ehituskeraamika
* Kanalisatsioonitorud
* Keemiatööstuse keraamika – keraamilised detailid, mis peavad vastu hapetele ja gaasidele ning on hõõrdumis- ja survekindlad
* Katusekivid
* Keraamika kunstiteosena
* Sanitaar-meditsiiniline keraamika
* Tehniline keraamika
* Tellised

Keraamika valmistamine
----------------------

Keraamika kuivamine
Peamisi keraamika valmistamise viise on kolm:

* Valamine
* Vormimine
* Pressimine ehk stantsimine

  


| 1 | 2 | 3 | 4 | 5 |
| --- | --- | --- | --- | --- |
| 1 | 2 | 3 | 4 | 5 |

Keraamika põletamine
--------------------

Elektriahi savipõletuseks Kose kunstikoolis
Keraamilist massi põletatakse selleks, et muuta see kõvaks, väliskeskkonna mõjudele vastupidavaks ja veekindlaks. Keraamilist massi, mida ei ole põletatud, on ka pärast ärakuivamist võimalik vee lisamisega taas plastiliseks muuta. Pärast põletust on see aga võimatu põletuse käigus toimunud muutuste tõttu keraamilise massi struktuuris.

Põletatakse ka selleks, et moodustada keraamiliste esemete pinnale glasuur, mis muutub põletuse käigus pulbrist klaasjaks massiks. Selleks tehakse eelpõletuse läbinud ja seejärel glasuuritud toodetele glasuurpõletus.

Võimalik on ka dekoorpõletus, mille puhul kinnistatakse põletuse käigus glasuurile glasuuripealsete värvidega maaling või kaetakse ese teistkordse glasuurikihiga ja tehakse põletus madalamal temperatuuril, et alusglasuur sulama ei hakkaks.

Mõnel juhul tehakse ühekordne põletus (terrakota, soolaglasuuriga kaetud keraamika jt) ja sel juhul jääb see põletus ka ainsaks (sellele ei eelne ega järgne mõnd teist põletust).

#### Põletusliigid

* Eelpõletus
* Glasuurpõletus
* Ühekordne põletus
* Dekoorpõletus

#### Põletusahjud

*Vaata ka keraamikapõletusahi*

Tunnelahi – Ringahi – Muhvelahi – Pudelahi – Vagonettahi – Kamberahi – Kasseli ahi – Ümarahi – Lõkkeahi – Nõlvakahi

Erinevate piirkondade keraamika
-------------------------------

Raku-tehnikas teetass.  
Jaapan, 16. sajand.  
Tōkyō Rahvusmuuseum.
* Aafrika keraamika
* Ameerika Ühendriikide keraamika
* Eesti keraamika
* Hiina keraamika
* Inglise keraamika
* Islami keraamika
* Itaalia keraamika
* Jaapani keraamika
* Korea keraamika
* Saksa keraamika
* Soome keraamika
* Vana-Ameerika keraamika
* Vana-Rooma keraamika
* Vanakreeka keraamika
* Vene keraamika

Keraamikaliigid
---------------

* Fajanss
* Kivinõu
* Klinker
* Majoolika
* Portselan
* Pottsepis
* Raku
* Terrakota
* *Terra sigillata*

Läbipaistev glasuur krakleevõrgustikuga

Keraamika katmine
-----------------

* Angoob
* Glasuur
* Glasuurialune maal
* Glasuuripealne maal
* Pliiglasuur
* Seladon
* Soodaglasuur

Soovituslik kirjandus
---------------------

* Leo Rohlin. *Keraamika käsiraamat*, Tallinn: Eesti Kunstiakadeemia 2003.

Vaata ka
--------

* Keraamik
* Keraamikute loend
* Eesti keraamikute loend
* Keraamika mõisteid
* Fritt
* Potikeder
* Savi
* Šamott

Viited
------

1. ↑  ENE 4. köide, 1989
2. ↑  Academia.edu | NOVÉ NÁLEZY KERAMICKÝCH FRAGMENTŮ A OTISKŮ V GRAVETTIENU JIŽNÍ MORAVY (NEW FINDS OF CERAMIC FRAGMENTS AND IMPRINTS IN THE SOUTH MORAVIAN GRAVETTIAN) | Miriam Ný …
3. ↑  Valenstein, S. (1998). "A handbook of Chinese ceramics", pp. 22, 59-60, 72, Metropolitan Museum of Art, New York. ISBN 9780870995149

Välislingid
-----------

|  |  |
| --- | --- |
|  | Pildid, videod ja helifailid Commonsis: **Keraamika** |

* Keraamika ja portselani leksikon (Antique Chinese and Japanese Porcelain Dictionary and Glossary of Terms) lehel gotheborg.com
* "Põhja-Euraasia kütid ja korilased tundsid ka keraamikat" ERR Novaator, 29. detsember 2022